  Туспуктэм: Руслан Нуриахметов Наталия Сильвестрова Можгаын удмурт кылэз дышетонъя курсъёс йылпумъяськизы. 2014-тӥ арысен та 14-тӥез ни группа вал. Со сярысь курсъёсты нуись, Можга педколледжысь удмурт кылъя но литературая дышетӥсь Татьяна Иванова «ВКонтакте» мерлыко вотэсысь бамаз ивортӥз. Курсъёсы школаын дышетскисьёс, ужась адямиос, пенсионеръёс пыриськизы. Соос удмурт кыллэсь грамматиказэ но лексиказэ дышетӥзы, озьы ик удмурт калыклэн лулчеберетэныз, Удмуртиысь дано адямиосын тодматскизы, удмурт калык кырӟанъёс дышетӥзы. « Удмурт калыклэн историез, азьветлӥсьёсыз, удмурт кунлыкез кылдытӥсьёс сярысь трос тодӥ. Занятиос капчи мылкыдын ортчылӥзы. Трос выль кылъёсты, озьы ик калыккылосэз, историез дышетыны кельшиз » Роман Марков, удмурт кылэз дышетонъя курсъёсы пыриськись Кылэз дышетон капчи уж ӧвӧл, курсъёсы пыриськисьёс шуг-секытъёсын пумиськизы, пусйиз Татьяна Иванова. Кылсярысь, существительнойёсты, глаголъёсты вошъян, куд-ог кылъёсты веран, кылъёсты предложение герӟан секытэн сётскиз. Озьы ке но, дышетскисьёс шумпотыса вылезлы дышетскизы.  « Курсъёсы нылыным ветлӥмы. Дорын удмурт кылын вераськыны тыршимы. Занятиосты чидатэк возьмамы. Тунсыко темаос вал. Таӵе курсъёс сярысь рекламаез нылпи садъёсы, школа чатъёсы поттыны ӵектӥсько, адямиос нылпиосынызы одӥг парта сьӧрын дышетскыны мед быгатозы. Ӵошен ваньмыз пӧрме, со анай-атайёслы мылкыд сётэ но нылпиослэсь асдунъетсэс ӝутэ »Инна Петрова, удмурт кылэз дышетонъя курсъёсы пыриськись Ватсалом, удмурт кылэз дышетонъя курсъёс Удмуртиысь йӧскалык политикая министерство юрттэмен радъясько но пыриськисьёс понна дунтэк луо.  Тегъёс: удмурткыл Мерлык Дышетон Можга Удмуртия  